**Artūrs Analts**, starptautiski pazīstams kā ***Arthur Analts***, (dzimis 1991. gadā Rīgā) ir latviešu mākslinieks un dizaineris. Starptautisku atzinību guvis 2018. gadā ar iegūto Londonas Dizaina biennāles galveno balvu "Labākais dizains" par instalāciju *Matter to Matter*.

Karjera
-------

Izglītību mākslas jomā sācis ar mācībām Rīgas Dizaina un mākslas vidusskolā. 2011. gadā tika atzīts par Latvijas Labāko jaunais dizaineri, pēc tam iestājās Londonas Mākslas universitātes Centrālajā Sentmārtina Mākslas un dizaina koledžā, kur ieguva grādu mākslā. Pēc mācībām izveidojis dizaina studiju *Variant Sudio*.  A. Analts dzīvo un lielākoties strādā Londonā, darbojoties dizainā, tēlniecībā, arhitektūrā, grafikā, objektu un izstāžu dizainā.

Artūrs savos darbos uzsver trīs faktoru nozīmi: darbi jārada ar mīlestību, tiem jābūt ar koncepciju un ekoloģiskiem. Darbi top, izmantojot pētniecisku pieeju un nebaidoties eksperimentēt ar neparastiem materiāliem, tehnoloģijām un mērogiem.

### 2018. gada Londonas dizaina biennāle un *Matter to Matter*

2018. gadā Latvija pirmoreiz tika uzaicināta un piedalījās Londonas Dizaina biennālē, kas notika otro reizi. Lai izvirzītu savu pārstāvi, Latvijas Nacionālais mākslas muzejs kopā ar tā struktūrvienību Dekoratīvās mākslas un dizaina muzeju organizēja metu konkursu, kurā uzvarēja dizainera A. Analta un *Variant Studio* projekts *Matter to Matter*. Ekspozīcijas pieteikums izturēja starptautiskās žūrijas atlasi.

Mākslinieka godalgotais darbs *Matter to Matter* ir instalācija, kurā izmantoti dabīgi materiāli (koks, ūdens) un atspoguļota dabas loma Latvijas kultūrā un ikdienā. Tā sastāv no diviem pamatelementiem: 1) zaļā stikla siena, kas ar eksperimentālu tehnoloģiju starpniecību nodrošina dabīgu ūdens agregātstāvokļa pārejas procesu no gāzes līdz šķidrumam. Vizuāli vienkāršā stikla pamatne ar "maģisku" efektu pārtop par interaktīvu platformu komunikācijai, kas ilustrē kondensāciju. Apmeklētāji tiek aicināti uz stikla virsmas atstāt pašiem savu vēstījumu, kas laika gaitā izzūd; 2) Statistikas sols, uz kura var apsēsties, lai vērotu zaļo sienu. Cilindriskais sols simbolizē kokmateriālu nozīmi kā Latvijas lielāko eksportpreci un izglīto skatītājus par Latvijas mežiem un valsts ekonomiku (tas izgatavots no 13 Latvijā visbiežāk augošo mežaudžu sugu koksnēm atbilstoši to procentuālai platība).

Biennāles norises laikā (4. — 23. septembrī) darbs *Matter to Matter* guva lielu apmeklētāju popularitāti un atzinību no žūrijas, kas instalāciju novērtēja ar Zelta medaļu kategorijā Labākais dizains (*London Design Biennale 2018 Best Design Medal*).

Pēc panākuma A. Analta darbu izstādīja Rīgā, Dekoratīvās mākslas un dizaina muzejā, kur 11 dienās darbu aplūkoja gandrīz 9000 cilvēku. Pēdējā dienā instalāciju apmeklēja 2327 cilvēki, kas ir visaugstākais vienas dienas apmeklētāju skaits muzeja izstāžu vēsturē.

### Citi darbi un izstādes

Piedalījies vairākās izstādēs Latvijā un ārvalstīs. 2018. gadā Londonā *12 Star Gallery* ar izstādi "Robežas" un Karaliskās Mākslas akadēmijas 250. vasaras izstādē. Iepriekš darbi izstādīti izstāžu zālēs un galerijās Ķelnē, Milānā, Madridē, Ļubļanā, Maskavā un citviet. Viņa darbi iekļauti Dekoratīvās mākslas un dizaina muzeja pastāvīgajā kolekcijā, privātās kolekcijās Eiropā.

### Citi apbalvojumi un nominācijas

2011. gads

* Latvijas Dizaina gada balvas Labākais jaunais dizaineris par projektu "*Led Zeppelin*"

2012. gads

* 1. vieta par darbu "*Icon*" *Japan Tobacco International & Future Concept Lab* starptautiskajā konkursā *JTI CleanCityLab*, Milānā

2013. gads

* 3. vieta konkursā par Latvijas paviljonu izstādē *World EXPO 2015*
* Viens no desmit labākajiem produktu dizainiem par kolekciju "*Bridge*" — *Product Design Madrid* konkursā Madridē

2014. gads

* Maskavas metro stacijas dizains un arhitektūra (finālists)

2015. gads

* Maskavas metro stacijas dizains un arhitektūra (finālists)

2017. gads

* 1. vieta 2017. gada Latvijas Bankas inovatīvas kolekcijas monētas dizaina konkursā par darbu "Medus monēta".

2018. gads

* Latvijas Dizaina gada balvas finālists par *Rizshkiy Samogon* dizainu
* Latvijas Arhitektūras gada balvas finālists par *Rizshkiy Samogon* dizainu

Atsauces
--------

1. 1 2 3 4  «Londonas dizaina biennāles uzvarētājs Artūrs Analts: "Dizains kaut kādā ziņā var glābt pasauli"». delfi.lv. 2018. gada 4. septembrī. Arhivēts no oriģināla, laiks: 2018. gada 19. novembrī. Skatīts: 2018. gada 22. novembrī.
2. 1 2 3  «Artūrs Analts pārstāvēs Latviju Londonas Dizaina biennālē 2018». fold.lv. 2018. gada 11. jūlijā. Arhivēts no oriģināla, laiks: 2018. gada 7. decembrī. Skatīts: 2018. gada 22. novembrī.
3. 1 2  «Rīgā būs skatāma Londonas Dizaina biennāles laureāta Artūra Analta instalācija Matter to Matter». diena.lv. 2018. gada 10. oktobrī. Skatīts: 2018. gada 32. novembrī.
4. 1 2  «Artūra Analta Londonas dizaina biennālē godalgoto instalāciju 11 dienu laikā Latvijā apskatījis rekordliels skatītāju skaits». diena.lv. 2018. gada 10. oktobrī. Skatīts: 2018. gada 32. novembrī.
5. 1 2  «Studio». variantstudio.com. Arhivēts no oriģināla, laiks: 2018. gada 3. decembrī. Skatīts: 2018. gada 32. novembrī.

Ārējās saites
-------------

* *Variant Studio* mājaslapa (angliski)
* *Instagram* profils

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 11151897104824070206

 |

 |